
CONCLUZII 


e Securitatea, la oricare dintre nivelurile şi domeniile 
de manifestare, poate fi analizată într-o nouă 
perspectivă, anume aceea a dimensiunii sale 
psihosociale, ce le transcende pe toate celelalte. 


ein analiza dimensiunii ecologice a securității, un 
element important este reprezentat de studiul 
percepțiilor şi reprezentărilor psihosociale ale 
populației vis-à-vis de riscurile, pericolele şi 
amenințările constituite de dezastrele/hazardele 
naturale sau antropice. 


e Aplicând acest model de analiză populației 
României, reiese că principalele ameninţări la adresa 


securităţii indivizilor sunt constituite de 
dezastre/hazarde precum poluarea, inundația şi 
seceta. 


e De asemenea, populația României este în favoarea 
organizării unor programe de informare şi pregătire 
pentru reacţia la dezastre naturale, atitudine ce 
trebuie studiată cu scopul structurării politicilor de 
prevenire şi răspuns la crizele de natură ecologică. 


Analiza de securitate şi, implicit, de risc are în 
vedere, în opinia noastră, studiul dimensiunilor 
securităţii în raport cu individul uman, grupuri, state, 
grupări de state. La cele cinci dimensiuni clasice 
(politică, militară, economică, socială şi ecologică) 
trebuie adăugată o nouă dimensiune, anume cea 
psihosocială care le transcende pe toate celelalte şi oferă 
o altă perspectivă asupra securităţii. Astfel, în analiza 


dimensiunii ecologice vom porni de la premisa că 
securitatea mediului înconjurător constituie o 
dimensiune importantă a păcii, a securității naționale şi 
a drepturilor omului şi este esențială pentru orice altă 
formă de securitate, iar percepția şi reprezentarea 
psihosocială a indivizilor vis-à-vis de aceste probleme 
sunt esențiale pentru conturarea politicilor de prevenire 
şi răspuns la crizele de natură ecologică. 


1. Percepția riscului şi reprezentarea psihosocială a securității/insecurității 


Percepția riscului este unul dintre cei mai 
importanţi factori ce determină atât comportamentul la 
risc, cât şi măsurile de prevenire şi gestionare a 
situaţiilor respective. Poate fi definită ca un proces de 
evaluare subiectivă zilnică ce este bazat pe experiență şi 
pe informaţia disponibilă, fără a face referire la date 
certe sau modele complexe!. Judecăţile individuale, 
subiective referitoare la risc sunt adesea caracterizate ca 
fiind intuitive pentru a sublinia că mare parte a acestui 
proces se desfăşoară inconştient. În termeni sociologici, 
percepţia riscului este un proces de construire 
înrădăcinat în şi determinat de societate şi cultură. 


Judecățile referitoare la risc implică, de aceea, şi 
judecăţi de valoare, iar riscul, în această situaţie, nu 
poate fi definit în termeni matematici, ci ca un concept 
multidimensional care cuprinde atât evaluări cantitative 
bazate pe experiență şi informaţii, cât şi evaluări 
calitative determinate de un anumit context social, 
cultural şi istoric. 

În ceea ce priveşte percepția riscului la hazard, 
analiza este centrată pe două întrebări principale: 

- De ce populaţia consideră că unele hazarduri 
sunt mai riscante decât altele? 

- De ce unii indivizi percep un anumit hazard ca 


* Material elaborat în cadrul grantului Cercetări aprofundate pentru crearea unui sistem educațional pilot în spaţiul virtual pentru simularea 
scenariilor privind dezastrele naturale şi modului de acţiune a cetăţenilor şi instituţiilor în situaţii de criză (MEDSCEN), finanţat prin 


PNCDI, Programul Parteneriate. 

fiind mai riscant decât altul? 

Pentru a răspunde la prima întrebare, teoreticienii 
au creat un set de dimensiuni ce pot caracteriza diferite 
hazarduri (de exemplu, expunerea voluntară) şi de 
judecăți corelate pentru aceleaşi hazarduri. Cea mai 
bună ilustrare a acestei abordări este paradigma 
psihometrică ce demonstrează că numeroasele 
dimensiuni care caracterizează un hazard pot fi grupate 
într-un număr limitat de factori şi că o parte substanțială 
a varianței evaluărilor de risc poate fi explicată printr-o 
combinaţie a acestor factori. De exemplu, în studiul The 
evaluative factor of risk perception”, au fost identificați 
patru astfel de factori: caracteristicile grupate sub 


umbrela factorului teamă: fatal şi catastrofic; 
caracteristicile grupate sub umbrela factorului 
conştientizarea riscului: cunoscut, nou, voluntar; 
caracteristicile grupate sub umbrela factorului 


evaluativ: benefic pentru societate, justificat economic; 
caracteristicile grupate sub umbrela factorului numărul 
oamenilor afectați: numărul oamenilor expuşi. În cadrul 
analizei, de exemplu, factorul teamă şi cel evaluativ, 
luați împreună, explică cel puțin 77% din varianța 
evaluării riscului total. 

Se observă că riscul este, în fapt, un construct 
social. Astfel, construcția socială a riscului este centrată 
pe două aspecte generale’? . Primul implică factori sociali 
şi culturali care influențează selecția „obiectelor de 
risc” (probabilitatea de producere a unui eveniment, 
caracteristicile evenimentului, impactul şi pierderile 
provocate, presupusele surse ale acelor evenimente). De 
exemplu, Robert Stallings a demonstrat că amenințarea 
de cutremur este construită social, este un produs al 
unui grup denumit „organizarea cutremurului”, format 
din ingineri, oameni de ştiinţă şi reprezentanţi ai 
agențiilor de stat. Aceasta nu înseamnă, că, de fapt, 
cutremurul nu există sau că nu produce pagube reale, ci 
că actorii sociali încadrează problema cutremurului în 
categoria amenințărilor probabile la adresa ordinii 
sociale şi economice. 

Un al doilea aspect este cel construcţiei sociale a 
analizei riscului. Sociologii sunt interesați de multă 
vreme de modalitatea în care factori precum 
organizarea muncii ştiinţifice şi interacțiunile dintre 
cercetători influențează descoperirile ştiinţifice. O 


consecință a acestor studii constructiviste este 
abordarea faptelor ştiinţifice ca fiind rezultate 
inseparabil legate de cursul cercetării ştiinţifice care le 
produce”. Astfel, din punct de vedere sociologic, analiza 
riscului poate fi abordată şi din perspectiva demersului 
ştiinţific, prin examinarea critică a proceselor sociale şi 
a constrângerilor instituționale care influențează 
modalitatea de realizare a cercetării în sine. 

În prezent, se vorbeşte adesea despre „perceptia 
securității”. În opinia noastră, acest concept nu reflectă 
complexitatea domeniului în care operăm. Pentru o 
analiză aprofundată a securității, percepția nu este 
suficientă, întrucât ea oglindeşte însuşirile neesențiale, 
de suprafață ale obiectelor şi fenomenelor. Psihologii 
afirmă că, de regulă, însuşirile esențiale nu pot fi 
percepute direct cu ajutorul analizatorilor, ci trebuie 
desprinse din relaţiile constante dintre lucruri. Aceasta 
presupune intervenţia unui proces de reflectare de nivel 
superior: gândirea legată indisolubil de limbaj. În acest 
moment, intervine reprezentarea socială ca produs de 
mediere între concept şi percepție. Formarea sa este 
dependentă atât de procesele sociale la scară mare 
(interacţiunile între membrii grupurilor şi dintre aceştia 
şi instituţii), cât şi de mecanismele psihologice de bază 
(conectarea unui element nefamiliar la unul familiar, 
prin ancorare, şi transformarea unui concept într-o 
imagine, prin obiectificare). Reprezentarea socială a 
securității permite comunicarea indivizilor pe această 
temă prin furnizarea unui cod pentru schimbul social, 
pentru identificarea şi clasificarea variatelor aspecte 
ambigue ale lumii lor şi ale istoriei individuale şi de 
grup. Toate aceste elemente vor fi transpuse în 
conținuturi ale conceptului, atât la nivelul cunoaşterii 
comune, cât şi al celei ştiinţifice, dar şi în politicile 
menite contracarării  vulnerabilităților, riscurilor, 
pericolelor şi amenințărilor la adresa securității 
individuale, naționale, regionale, zonale şi globale. De 
asemenea, ele motivează, în esență, şi toate acțiunile 
instituțiilor statale şi internaționale pentru realizarea şi 
menţinerea unui mediu de securitate care să evolueze în 
limite acceptabile. 

Acest model de analiză poate fi aplicat şi în cazul 
dezastrelor şi hazardurilor naturale, după cum vom arăta 
în cele ce urmează. 


2. Securitatea individului față în față cu dezastrele naturale sau antropice 


Aşadar, o componentă esențială a securității 
individului este constituită de percepția şi de 
reprezentarea psihosocială pe care acesta o are asupra 
propriei stări, asupra riscurilor, pericolelor şi 
amenințărilor la adresa sa. În acest sens, în cadrul 
proiectului Cercetări aprofundate pentru crearea unui 
sistem educaţional pilot în spațiul virtual pentru 


simularea scenariilor privind dezastrele naturale şi 
modului de acțiune a cetăţenilor şi instituțiilor în 
situații de criză a fost realizată o anchetă sociologică 
prin intermediul unui sondaj de opinie pe bază de 
chestionar”. Pe parcursul câtorva întrebări cu mai mulţi 
itemi şi multiple variante de răspuns, este investigată 
opinia subiecţilor vis-ă-vis de: proiecția vieţii proprii şi 

posibilitatea de confruntare cu un dezastru/hazard 
natural sau antropic; viaţa proprie şi experiența 
confruntării reale cu un astfel de eveniment; atitudinea 
populației față de reacţia autorităților naţionale la 
dezastrele ce au lovit România în anii trecuţi; 
necesitatea implementării unor modalităţi de 
îmbunătăţire a reacției populaţiei la aceste evenimente. 

Diversitatea itemilor din fiecare variantă de 
răspuns are drept scop verificarea cunoştinţelor 
subiecților referitoare la dezastre/hazarde (de exemplu, 
sunt puse în aceeaşi categorie de evenimente cu efecte 
negative precum accidentul nuclear şi evenimente ce nu 
influențează vizibil activitatea umană, cum ar fi eclipsa 
de lună/soare) şi determinarea atitudinii subiecților față 
de  dezastre/hazarde naturale sau antropice în 
comparație cu atitudinea față de dimensiunea militară a 
securității (conflict militar, atac terorist). 

Întrebarea „În ce măsură credeți că este posibil ca 
următoarele evenimente să afecteze negativ viața 
dumneavoastră?” se referă la trei tipuri de 
dezastre/hazarde naturale sau antropice ce pot afecta 
viața indivizilor umani: 

- amenințările din partea mediului natural la 
adresa civilizației umane, ce nu sunt rezultatul 
acțiunilor umane: avalanşe de zăpadă, cutremur similar 
celui din anul 1977, coliziunea unui asteroid/cometă cu 
Pământul, alunecări de teren, incendii naturale de 
pădure la scară mare. Între aceste elemente poate fi 
introdusă şi eclipsa de lună/soare, însă efectele acesteia 
asupra civilizației umane nu constituie un 
dezastru/hazard; 

- amenințările cauzate de acțiunile umane asupra 
sistemelor naturale sau structurilor planetei, atunci când 
schimbările făcute determină pe termen lung 
transformări ce amenință o parte sau întreaga civilizație: 
inundații, secetă, valuri de frig, poluare. În structurarea 
acestei categorii, am luat în considerare faptul că, în 
conformitate cu studiile ştiinţifice, mare parte a 
cazurilor de inundaţii, secetă şi valuri de frig constituie 
rezultatul acțiunilor umane ce au declanşat schimbarea 
climei; 

- amenințările cauzate de acțiunile umane: act 
terorist, accident tehnologic. 

Din analiza răspunsurilor obţinute la această 
întrebare, se observă că populația țării noastre se simte 
amenințată în special de acele dezastre/hazarde cauzate 
de acțiunile umane asupra sistemelor naturale sau 
structurilor planetei, atunci când schimbările făcute 
determină pe termen lung transformări ce amenință o 
parte sau întreaga civilizaţie: poluare, inundații, secetă 
şi valuri de frig. Corelând variabilele de identificare cu 
răspunsurile la întrebarea menţionată, este obținut 
profilul celor care se simt amenințați de aceste 
fenomene: vârsta peste 40 ani şi părinte pentru 1 copil, 
lucrează cu carte de muncă, autorizaţie sau contract, 
nivel mediu de educaţie, agricultor cu calificare sau 


lucrător în servicii şi comerț. 

În acelaşi timp, populaţia îşi reprezintă ca fiind 
cel mai puțin amenințătoare următoarele elemente: 
alunecările de teren, eclipsa de lună/soare şi actul 
terorist. Este deosebit de interesant că, deşi la nivel 
mondial, problema terorismului reprezintă un punct 
principal al agendelor de securitate, reprezentarea sa 
psihosocială în populația din România o clasează ca 
importanță după amenințarea constituită de coliziunea 
unui asteroid/cometă cu Pământul. 

Întrebarea de verificare, ce urmează, nu numai că 
sondează disponibilitatea de răspuns onest şi bagajul de 
cunoştinţe în sfera dezastrelor/hazardelor naturale sau 
antropice al respondentului, dar îl şi plasează pe acesta 
într-un anumit context istoric şi social. Răspunsurile 
arată că mare parte a celor chestionați au trăit 
experiențe legate de: eclipsă de lună/soare (95%), 
cutremur (95%), poluare (94%), secetă (76%) şi 
inundaţii (50%). 

Se observă că nu au existat răspunsuri 
paradoxale, iar din corelația răspunsurilor la această 
întrebare şi precedenta, reiese că în special cei care au 
trăit un dezastru de tipul inundaţiei şi secetei se simt 
amenințați în principal tot de acestea. Aşadar, la profilul 
respondenților care se simt amenințați de aceste 
fenomene, mai poate fi adăugată o caracteristică, anume 
aceea că au trăit cel puţin un astfel de eveniment. 

În ceea ce priveşte percepţia populaţiei vis-ă-vis 
de reacţia autorităţilor la dezastrele naturale, opinia 
majoritară (67%) o caracterizează ca fiind „mai degrabă 
proastă” şi „foarte proastă”. De asemenea, populaţia 
doreşte crearea unor programe de informare şi pregătire 
pentru reacția la dezastre naturale (72%). 

Corelând răspunsurile la cele două întrebări, se 
observă că peste 50% dintre cei care au caracterizat 
reacţia autorităţilor la dezastre ca fiind „mai degrabă 
proastă” şi „foarte proastă” şi peste 20% dintre cei care 
au caracterizat-o ca fiind „destul de bună” şi „foarte 
bună” sunt de acord cu organizarea unor programe de 
informare şi pregătire pentru reacția la dezastre 
naturale. Aceasta înseamnă că, deşi percepția unei părți 
semnificative a populației (30%) este bună vis-ă-vis de 
atitudinea autorităților la dezastre, ceea ce ar reduce 
responsabilitățile cetățenilor în caz de dezastru/hazard 
natural sau antropic, se simte pregnant nevoia 
informării indivizilor umani, implicaţi sau nu, asupra 
modalităților de reacție în asemenea cazuri. 

Din analiza datelor obţinute în urma aplicării 
chestionarului, reiese că percepţia populaţiei asupra 
riscurilor şi amenințărilor cauzate de dezastre naturale 
sau antropice, precum şi atitudinea faţă de reacția 
autorităților române la acestea este structurată pe două 
profiluri principale: 

1. cetățeanul care a avut experiența unui 
dezastru/hazard natural, caracterizat prin următoarele: 
vârstă peste 40 ani; cu cel puțin un copil; lucrează cu carte 

de muncă, autorizație sau contract, nivel mediu de 
educaţie; agricultor cu calificare sau lucrător în servicii şi 
comerţ; se simte ameninţat în principal de: poluare, 
inundaţii, secetă, valuri de frig; caracterizează ca fiind 
„foarte proastă” reacţia autorităților la dezastre naturale; 
consideră ca fiind necesară organizarea unor programe de 
informare şi pregătire pentru reacţia la dezastre naturale. 
2. cetățeanul care nu a avut experiența unui 
dezastru/hazard natural, dar are o atitudine pro-activă 
față de această problemă, caracterizat prin 
următoarele: vârstă peste 40 ani; cu cel mult un copil; 
lucrează cu carte de muncă, autorizație sau contract; 
nivel superior de educație; ocupații intelectuale sau 
funcționar; se simte amenințat în principal de: poluare, 
accidente tehnologice, dar şi terorism; caracterizează ca 
fiind de nivel mediu (agregare „destul de bună” şi „mai 

degrabă proastă”) reacția autorităților la dezastre 
naturale; consideră ca fiind necesară organizarea unor 
programe de informare şi pregătire pentru reacția la 
dezastre naturale. 

Este evident că partea din populația investigată ce 
nu se încadrează în aceste două categorii este răspândită 
pe întreaga plajă de percepții şi atitudini faţă de 
dezastre/hazarde naturale sau antropice. 

domeniul protecției şi reconstrucției în caz de dezastre 
care să ofere cetăţenilor, agenţilor economici acces la 
informaţii neclasificate asupra asistenţei în caz de 
dezastre şi bune practici de răspuns la situații de 
dezastru care amenință individul şi societatea. 

PROPUNERI 


În contextul sporirii numărului de dezastre naturale şi a schimbărilor climaterice diferite organisme şi 
instituţii internaţionale, dar cu precădere cele europene pun mare accent pe educarea oamenilor pentru a 
face față diferitelor situaţii de criză generate de paleta tot mai largă de pericole care vizează cetăţeanul şi 
societatea în condiții de dezastre. Procesul de educare trebuie să fie susținut de campanii de informare, 
bazate pe conţinut educaţional fundamentat ştiinţific, explicativ şi relevant în vederea creării unei culturii 
în domeniul intervenţiei, protecției şi reconstrucției zonelor afectate de dezastre, identificarea riscurilor şi 
amenințărilor care privesc conservarea ariilor protejate, evitării panicii şi transmiterii de instrucțiuni 
privind modul de reacţie în diferite astfel de situaţii. 

